Roland Pöntinen

Roland Pöntinen (s. 4. toukokuuta 1963) on ruotsalainen pianisti ja säveltäjä, jolla on inkeriläiset sukujuuret. Hän on Ruotsin kuninkaallisen musiikkiakatemian jäsen ja saanut vuonna 2001 Litteris et Artibus -mitalin.Roland Pöntinen (Piano, Harpsichord) Bach-Cantatas.com

Pöntinen opiskeli Adolf Fredrik -musiikkikoulussa ja Tukholman kuninkaallisessa musiikkikorkeakoulussa. Jälkimmäisessä hänen opettajiensa joukossa oli Gunnar Hallhagen, joka oli aiemmin opettanut Pöntistä myös yksityisesti. Pöntinen kävi opintojen merkeissä myös ulkomailla, kuten Suomessa György Sebőkin pitämillä mestarikursseilla Sibelius-Akatemiassa vuosina 1978 ja 1979, Elisabeth Leonskajan kesäakatemiakurssilla Baden bei Wienissä (1983) ja yksityistunneilla Wienissä (1984) sekä Banff School of Fine Artsin mestarikursseilla vuonna 1985.

Pöntinen teki debyyttinsä vuonna 1981 Tukholman kuninkaallisen filharmonisen orkesterin kanssa. Kapellimestareita, joiden kanssa hän on urallaan työskennellyt, ovat olleet muiden muassa Myung-whun Chung, Rafael Frühbeck de Burgos, Neeme Järvi, Paavo Järvi, Esa-Pekka Salonen, Jukka-Pekka Saraste, Leif Segerstam, Jevgeni Svetlanov, Franz Welser-Möst ja David Zinman. Pöntinen on esittänyt Lontoon Proms-festivaalilla Edvard Griegin ja György Ligetin konsertot. Pääpaino hänen työssään on ollut 1800-luvun ja 1900-luvun alkupuoliskon pianokirjallisuudessa, kuten Ludwig van Beethovenin, Frédéric Chopinin, Franz Lisztin, Claude Debussyn, Ferruccio Busonin, Karol Szymanowskin ja Sergei Rahmaninovin teoksissa.

Kamari- ja laulumusiikin parissa Pöntinen on tehnyt yhteistyötä viulisti Ulf Wallinin, sopraano Barbara Hendricksin ja pianisti Love Derwingerin kanssa. 

Anders Hillborg omisti Pöntiselle pianokonserttonsa (2000).Anders Hillborg: Works Pöntinen kantaesitti Veli-Matti Puumalan pianokonserton Seeds of Time Helsingborgissa vuonna 2004 Hannu Linnun johtaman Helsingborgin sinfoniaorkesterin kanssa.40 000 euron Teosto-palkinnolla yhdeksän ehdokasta Mediaviikko  Myös Rolandin veli Stefan Pöntinen on säveltänyt musiikkia, jonka pianisti on sitten esittänyt.Roland Pöntinen Konserthuset Stockholm

 Työ säveltäjänä 
Pöntisen omien sävellysten joukossa on orkesteriteos Blue Winter, jonka kantaesitti vuonna 1998 Yhdysvalloissa Wolfgang Sawallischin johtama Philadelphian orkesteri.

 Muut tehtävät 
Pöntinen on ollut yksi Maj Lind -pianokilpailun tuomareista.Tuomaristo: Roland Pöntinen Maj Lind -kilpailu 

 Lähteet 

 Aiheesta muualla 
 Viralliset sivut 

Luokka:Ruotsalaiset pianistit
Luokka:Ruotsalaiset säveltäjät
Luokka:Inkeriläiset henkilöt
Luokka:Vuonna 1963 syntyneet
Luokka:Elävät henkilöt